ครม.เห็นชอบกรอบวงเงิน 1.7 แสนล้านบาท ภายใต้แผนฟื้นฟูเศรษฐกิจและสังคมที่ได้รับผลกระทบจากโควิด-19
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) วันนี้ (21 ก.ย. 64) เห็นชอบกรอบแผนงาน หรือโครงการภายใต้แผนฟื้นฟูเศรษฐกิจและสังคมที่ได้รับผลกระทบจากโควิด-19 กรอบวงเงิน 1.7 แสนล้านบาท ตามผลการพิจารณาของคณะกรรมการกลั่นกรองการใช้จ่ายเงินกู้ ซึ่งมุ่งเป้าไปที่สถานประกอบการเอสเอ็มอี ผู้ประกอบการทั่วไป แรงงานในระบบ ประชาชนทั่วไป เกษตรกร สถาบันเกษตรกร วิสาหกิจชุมชน ผู้ว่างงาน และวัยแรงงานที่กำลังเข้าสู่ตลาดแรงงาน โดยโครงการที่จะเสนอขอการใช้เงินจะต้องเข้าเกณฑ์ 1 ใน 3 คือ ต้องเป็นโครงการที่มีลักษณะหนึ่งอยู่ในกลุ่มรักษาระดับการจ้างงานของผู้ประกอบการ และส่งเสริมการจ้างงานของเอสเอ็มอี หรือในชุมชน ตั้งกรอบไว้ที่ 7 หมื่นล้านบาท หรือจะต้องเป็นโครงการที่นำไปสู่การเพิ่มศักยภาพและขีดความสามารถในการแข่งขันของภาคการผลิตและบริการในสาขาที่ประเทศไทยมีความได้เปรียบ และมีศักยภาพในการพัฒนาสามารถกระจายผลประโยชน์ไปสู่ระดับฐานรากได้ หรือเป็นโครงการที่นำไปสู่การกระตุ้นการบริโภคกระตุ้นการตลาด พยุงอุปสงค์ให้กับธุรกิจที่ได้รับผลกระทบจากโควิด-19 โดย 2 เกณฑ์นี้ตั้งกรอบวงเงินไว้ที่ 1 แสนล้านบาท กรอบระยะเวลาของการดำเนินโครงการภายใต้แผนนี้ แบ่งการพิจารณาโครงการที่ภาคส่วนต่าง ๆ รวมถึงภาคประชาสังคมก็สามารถเสนอขอโครงการเพื่อได้รับการพิจารณาเงินกู้ตรงนี้ได้ เป็น 2 ระยะ คือระยะแรกจะเริ่มเดือนตุลาคมนี้กรอบวงเงินประมาณ 100,000 - 120,000 ล้านบาท ระยะที่ 2 จะเริ่มเดือนมีนาคม 2565 อีก 50,000 - 70,000 ล้านบาทรัฐบาลจะสนับสนุนงบประมาณผ่านโครงการที่เป็นประโยชน์ในด้านต่างๆ เข้าสู่ระบบเศรษฐกิจ โดยผลประโยชน์ที่จะได้รับคาดว่าจะนำไปสู่การจ้างงานของผู้ประกอบการเอสเอ็มอีในระบบประกันสังคมได้ประมาณ 400,000 ราย เกิดการยกระดับประสิทธิภาพและมูลค่าเพิ่มของภาคการผลิตและบริการ เพิ่มโอกาสการเข้าถึงตลาดของผู้ประกอบการ โดยเฉพาะระดับชุมชนและเอสเอ็มอี ซึ่งจะนำไปสู่การยกระดับรายได้และคุณภาพชีวิตของประชาชนในชุมชนและท้องถิ่น รวมถึงสามารถพยุงระดับการบริโภคภายในประเทศ ลดผลกระทบทางเศรษฐกิจที่เกิดจากการแพร่ระบาดของโควิด-19